Perbadanan Bandar Baru Tunjong

Perbadanan Bandar Baru Tunjong (PBBT) ialah sebuah badan berkanun Kerajaan Negeri Kelantan yang dipertanggungjawabkan untuk mengawal, menyelaras dan memajukan pembangunan di kawasan Bandar Baru Tunjong. Penubuhannya adalah berdasarkan Enakmen Perbadanan Bandar Baru Tunjong 2006.

 Sejarah 
Perbadanan ini diluluskan melalui persidangan Dewan Undangan Negeri pada 20–21 Februari 2006 sebagai agensi induk pembangunan Bandar Baru Tunjong. Projek ini telah dirancang sejak era pemerintahan Allahyarham Tan Sri Dato' Bentara Setia Tuan Guru Haji Nik Abdul Aziz Nik Mat.

 Fungsi 
PBBT diberikan fungsi berikut:
 Melaksanakan pembangunan Bandar Baru Tunjong.
 Memajukan pembangunan ekonomi dan sosial.
 Mengusahakan pembangunan komersial, perumahan dan infrastruktur.

 Visi dan Misi 
Visi: Perbadanan ialah membangunkan Bandar Baru Tunjong sebagai sebuah bandar komersial yang maju, kondusif dan sejahtera dari segi rohani dan fizikal.

Misi: Perbadanan ialah melaksanakan semua fungsi yang diberi dengan menekankan teknologi hijau dan prinsip-prinsip Islam.

 Kawasan Pembangunan 
Pembangunan dilaksanakan melalui:
 Rancangan Kawasan Khas (RKK) Bandar Baru Tunjong 2035
 Kawasan meliputi 1,779.8 hektar
 Dua bandar utama: Madinatus As-Salam dan Madinah Ramadan

Projek ini juga dirancang sebagai pusat pentadbiran baharu Kelantan.

 Agensi Kerajaan di Bandar Baru Tunjong 
Beberapa jabatan kerajaan Persekutuan ditempatkan di kawasan ini:
 Jabatan Pendidikan Negeri Kelantan
 Kompleks Mahkamah Tinggi & Syariah  
 Jabatan Audit Negara Negeri Kelantan  
 Pejabat Tanah dan Galian (Persekutuan)

Yayasan Islam Kelantan (YIK) turut berpindah ke Tunjong.

 Projek Utama 
 Pelaburan dan Pembangunan Komersial 
 PMBK Development Sdn Bhd berjaya menarik lebih RM2 bilion pelaburan di Tunjong merangkumi pembangunan runcit, perhotelan, perniagaan automotif, serta rangkaian komersial seperti Mydin Mall, H Elite Hotel, ECO Plus dan lain-lain.
 Hub Komersial bernilai RM1.2 bilion dibangunkan oleh Lagenda Tunjong dan Kumpulan Malvest, merangkumi hospital pakar wanita & kanak-kanak, mall perubatan, hotel berjenama, pusat konvensyen, ruang pejabat, pangsapuri servis serta taman rekreasi berkonsepkan identiti Melayu-Islam.
 Pembangunan komersial turut diperkukuh melalui Rancangan Kawasan Khas (RKK) Bandar Baru Tunjong 2035 yang menjadikan Madinatus As-Salam dan Madinah Ramadan sebagai dua zon bandar utama berdaya maju.
 Zon automobil diwujudkan bagi menempatkan bilik pameran dan pusat servis pelbagai jenama utama seperti Toyota, Proton dan Honda, menjadikan Tunjong hab automotif baharu negeri.

 Projek Infrastruktur 
 Kerja awalan menaik taraf jalan di Bandar Baru Tunjong diluluskan dalam Rolling Plan 4 RMK12 sebagai sebahagian daripada 16 projek mega negeri.
 Pembinaan sistem pembetungan berpusat berkapasiti 140,000 PE dirancang melalui RMK13 selepas permohonan dalam RMK11 dan RMK12 ditolak.
 Perpindahan Klinik Ibu & Anak HRPZ II ke Tunjong melibatkan pengambilan tanah RM20 juta bagi mengatasi isu banjir dan kesesakan trafik di HRPZ II.
 Pembinaan Wisma Persekutuan baharu di Tunjong berada di fasa akhir, bakal menempatkan pelbagai agensi kerajaan Persekutuan termasuk JAN, JPN dan PTG Persekutuan.
 Tunjong akan menjadi stesen terminal Projek Laluan Rel Pantai Timur (ECRL) di Kota Bharu, menjadikannya pemangkin utama pembangunan berorientasikan transit (TOD).

 Kemudahan Awam & Sosial 
 Pusat akuatik SUKMA 2026 akan dibina di kawasan seluas lima ekar, menjadikan Tunjong hub sukan air negeri.
 Cadangan pembinaan Kompleks Muzium Kelantan di Madinah al-Salam sebagai sebahagian komponen bandar Islamik, bersama Kompleks Masjid, Kompleks Sukan Renang dan ‘Quranic Garden’.
 Tunjong dikenal pasti sebagai pusat pentadbiran baharu Kelantan, dengan pemindahan agensi negeri dan Persekutuan seperti YIK, JPN, FAMA, Bomba serta Kompleks Mahkamah Sivil dan Syariah.
 Pembangunan bandar pintar Madinatus As-Salam (RM80 juta) merangkumi kawasan seluas 116 ekar sebagai projek berimpak tinggi, bertujuan menjadi pemangkin ekonomi, eko-pelancongan dan perkhidmatan.

 Isu 
 Banjir Kilat 
Satu kajian akademik pada tahun 2021 mendapati pembinaan pesat di Bandar Baru Tunjong telah memberi beberapa kesan negatif kepada penduduk setempat.  
Antara kesan yang direkodkan termasuk:
 gangguan aktiviti harian penduduk,
 kerosakan harta benda seperti perabot, peralatan elektrik dan kenderaan,
 kerosakan infrastruktur awam seperti jalan raya dan longkang,
 kerosakan barang jualan di premis perniagaan,
 kesesakan lalu lintas akibat penutupan jalan,
 kerosakan hasil pertanian,
 pencemaran persekitaran oleh longgokan sampah pasca banjir.

Kajian mendapati bahawa masalah banjir kilat meningkat selepas kawasan sawah padi ditukar kepada pembangunan bandar, sekali gus mengurangkan kawasan serapan air dan meningkatkan aliran permukaan.

 Punca 
Kajian berkenaan mengenal pasti beberapa faktor utama penyumbang kepada banjir kilat di kawasan Tunjong:
 Proses perbandaran pesat, termasuk pembinaan bandar baharu dan lebuh raya yang mewujudkan permukaan berturap serta kalis air.
 Penambakan tanah di kawasan sawah padi yang mengurangkan kawasan tadahan dan laluan keluar air.
 Perubahan guna tanah yang menghilangkan kawasan hijau dan zon susupan air.
 Sistem perparitan tidak mencukupi, termasuk longkang sempit, tidak siap atau tidak sistematik di kawasan pembangunan baharu.
 Sekatan aliran air, termasuk longkang yang ditutup dan struktur pembinaan yang menghalang aliran semula jadi.
 Bentuk muka bumi berdekatan sungai yang berliku-liku, menyebabkan aliran air lambat keluar.

 Tindakan dan Strategi Pihak Berkuasa 
Melalui temu bual dengan pegawai teknikal berkaitan, kajian tersebut mendapati beberapa langkah telah diambil oleh pihak berkuasa tempatan bagi menangani banjir kilat:
 penyelenggaraan berkala sistem perparitan dan longkang,
 penyediaan petugas khas banjir serta kelengkapan operasi,
 mesyuarat pra-banjir melibatkan PBT, JKR dan JPS untuk penyelarasan tindakan,
 memastikan projek pembangunan mematuhi garis panduan pembinaan yang ditetapkan.

Responden turut mencadangkan agar peruntukan kewangan khusus disediakan untuk pengurusan banjir dan agar infrastruktur saliran ditambah baik sebelum pembangunan baharu diteruskan.

 Lihat Juga 
 Bandar Baru Tunjong
 Kota Bharu
 Kelantan

 Rujukan